Oficiālais Vēstnesis L 104 , 08/04/2004 Lpp. 0048 - 0049



Komisijas Regula (EK) Nr. 655/2004 (2004. gada 7. aprīlis), ar ko groza Regulu (EK) Nr. 466/2001 attiecībā uz nitrātiem zīdaiņu un mazu bērnu pārtikā (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1993. gada 8. februāra Regulu (EEK) Nr. 315/93, ar ko nosaka Kopienas procedūras attiecībā uz piesārņotājiem pārtikā [1], un jo īpaši tās 2. panta 3. punktu, apspriedusies ar Pārtikas zinātnisko komiteju, tā kā: (1) Ar Komisijas Regulu (EK) Nr. 466/2001 [2] ir noteikti dažu piesārņotāju maksimālie pieļaujamie daudzumi pārtikas produktos, tostarp zīdaiņu un mazu bērnu pārtikā, uz ko attiecas Komisijas 1996. gada 16. februāra Direktīva 96/5/EK par apstrādātiem labības pārtikas produktiem un bērnu pārtiku zīdaiņiem un maziem bērniem [3]. (2) Saskaņā ar Regulu (EK) Nr. 466/2001 līdz 2004. gada 5. aprīlim jānosaka īpaši maksimālie pieļaujamie piesārņotāju daudzumi pārtikā, kas paredzēta zīdaiņiem un maziem bērniem. (3) Ievērojot Pārtikas zinātniskās komitejas 1995. gadā pieņemto atzinumu, dažiem dārzeņiem maksimālie pieļaujamie nitrātu daudzumi ir noteikti ar Regulu (EK) Nr. 466/2001, kurā izdarīti grozījumi ar Regulu (EK) Nr. 563/2002 [4]. Lai aizsargātu sabiedrības veselību, jo īpaši ņemot vērā iespējamo saistību ar kancerogēnu vielu, kā nitrozamīnu, veidošanos, nitrātu saturs jāsamazina līdz reāli sasniedzamiem mazākajiem daudzumiem. (4) Lai aizsargātu zīdaiņu un mazu bērnu, kas ir neaizsargāta iedzīvotāju grupa, veselību, ir lietderīgi noteikt zemāko maksimālo pieļaujamo daudzumu, kas ir sasniedzams, stingri atlasot izejvielas, ko izmanto, ražojot apstrādātus labības pārtikas produktus un bērnu pārtiku. (5) Ar Komisijas Direktīvu 2002/63/EK [5] ir noteiktas Kopienas paraugu ņemšanas metodes pesticīdu atlieku oficiālajai kontrolei augu un dzīvnieku izcelsmes produktos un uz to virsmas un ir atcelta Direktīva 79/700/EEK [6]. Šīs direktīvas noteikumi ir piemēroti nitrātu oficiālajai kontrolei paredzēto paraugu ņemšanai. (6) Attiecīgi jāgroza Regula (EK) Nr. 466/2001. (7) Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 466/2001 I pielikumu groza saskaņā ar šīs regulas pielikumu. 2. pants Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. To piemēro no 2004. gada 1. oktobra. Šo regulu nepiemēro produktiem, kas ir laisti tirgū pirms 2004. gada 1. oktobra atbilstīgi piemērojamajiem noteikumiem. Pienākumu pierādīt, kad produkti ir laisti tirgū, uzņemas pārtikas apritē iesaistītais tirgus dalībnieks. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 7. aprīlī Komisijas vārdā — Komisijas loceklis David Byrne [1] OV L 37, 13.2.1993., 1. lpp. Regulā grozījumi izdarīti ar Eiropas Parlamenta un Padomes Regulu (EK) Nr. 1882/2003 (OV L 284, 31.10 2003., 1. lpp.). [2] OV L 77, 16.3.2001., 1. lpp. Regulā jaunākie grozījumi izdarīti ar Regulu (EK) Nr. 455/2004 (OV L 74, 12.3.2004., 11. lpp.). [3] OV L 49, 28.2.1996., 17. lpp. Direktīvā jaunākie grozījumi izdarīti ar Direktīvu 2003/13/EK (OV L 41, 14.12.2003., 33. lpp.). [4] OV L 86, 3.4.2002., 5. lpp. [5] OV L 187, 16.7.2002., 30. lpp. [6] OV L 207, 15.8.1979., 26. lpp. -------------------------------------------------- PIELIKUMS I pielikuma 1. iedaļā "Nitrāti" pievieno šādu 1.5. punktu: "Produkts | Maksimālie pieļaujamie daudzumi (mg NO3/kg) | Paraugu ņemšanas metode | Analīzes standartmetode | 1.5.Zīdaiņu pārtika un zīdaiņiem un maziem bērniem paredzēti apstrādāti labības pārtikas produkti | 200 | Komisijas Direktīva 2002/63/EK (noteikumi, kā paredzēts apstrādātai augu izcelsmes pārtikai un apstrādātai dzīvnieku izcelsmes pārtikai) | | --------------------------------------------------